नाल्को ने शेयर विभाजन को मंजूरी दी  
नाल्को ने 10 रुपये अंकित मूल्य के एक शेयर को 5-5 रुपये के दो शेयरों में बांटने और एक शेयर के बदले एक बोनस शेयर देने का निर्णय किया है।
सार्वजनिक क्षेत्र की नवरत्न कंपनी नेशनल अल्युमीनियम कंपनी लिमिटेड (नाल्को) ने अपने 10 रुपये अंकित मूल्य के एक शेयर को पांच-पांच रुपये के दो शेयरों में विभाजित करने का निर्णय किया है। इसके अलावा कंपनी एक शेयर के बदले एक बोनस शेयर भी जारी करेगी।  कंपनी की असाधारण आम बैठक में इन आशय के प्रस्तावों को मंजूरी दी गई। कंपनी के निदेशक (वित्त) एवं प्रभारी मुख्य प्रबंध निदेशक बीएल बागड़ा ने बैठक के बाद एक बयान में कहा, शेयर बिभाजन के जरिए शेयर का भाव नीचे लाने से शेयर बाजार में उसके शेयरों का प्रवाह और तरलता बढ़ेगी।  उन्होंने कहा कि शेयरधारकों की संख्या बढ़ाने से कंपनी के शेयरों का कुल बाजार मूल्य बढ़ने की उम्मीद है और इससे शेयरधारकों को लाभ होगा।